
	1.
	Atsaucoties uz izsludinātā konkursa IeM NVA 2026/38 Nekustamo īpašumu apdrošināšanas pakalpojumi uz 1 gadu dokumentācijā pievienoto Pielikumu nr.6 – Līguma projekts, lūdzam precizēt/koriģēt līguma projektu.

[1] No Apdrošināšanas līguma likuma 28.panta un 31.panta otrās daļas 1.punkta izriet apdrošinātāja tiesības un pienākums pārliecināties par apdrošinātā riska iestāšanos.
Apdrošināšanas līguma likuma 28.pants noteic apdrošinātāja tiesības pārbaudīt tā saistību izpildei nepieciešamo informāciju saistībā ar apdrošināšanas līgumu, pieprasot ziņas no personām, kuru rīcībā var būt šāda informācija. Savukārt 31.panta otrās daļas 1.punkts noteic aizliegumu apdrošinātājam bez pārliecināšanās par apdrošinātā riska iestāšanos un zaudējumu apmēru pieņemt lēmumu par apdrošināšanas atlīdzības izmaksu.
Šīs Apdrošināšanas līguma likuma normas ir uzskatāms par imperatīvām tiesību normām, jo tās nosaka apdrošinātājam likumā tieši paredzētu pienākumu, kas izriet no apdrošināšanas tiesisko attiecību būtības un apdrošinātāja atbildības par pamatotu lēmuma pieņemšanu attiecībā uz apdrošināšanas atlīdzības izmaksu.
Saskaņā ar tiesību normu hierarhijas principu publiskā iepirkuma dokumentācija ir zemāka juridiska spēka regulējums nekā likums un tādēļ nevar noteikt prasības, kas ir pretrunā Apdrošināšanas līguma likumā paredzētajiem apdrošinātāja pienākumiem vai faktiski liedz apdrošinātājam tos izpildīt. Valsts iestāde publiskā iepirkuma dokumentācijā nevar aizliegt vai ierobežot apdrošinātāja tiesības un pienākumu iegūt un izvērtēt informāciju, kas nepieciešama apdrošināšanas gadījuma apstākļu noskaidrošanai.
Ievērojot Apdrošināšanas līguma likuma prasības, kā arī ievērojot, ka nepieciešamība pēc papildus dokumentācijas var rasties arī jau iesniegtās dokumentācijas izskatīšanas brīdī, ierosinām Līguma projekta 3.2.4.1., 3.2.4.2. un 3.2.4.3.punktu izteikt šādā redakcijā: 

“3.2.4.1. izskata Pasūtītāja pieteikumus par apdrošināšanas gadījuma iestāšanos, veic Pasūtītāja apdrošināmā nekustamā īpašuma apskati (ja nepieciešams) un sagatavo rakstisku pieprasījumu Pasūtītājam ar precīzu dokumentācijas sarakstu, kas nepieciešama izmaksu lietas izskatīšanai un lēmuma pieņemšanai, kā arī par tālākajām darbībām konkrētajā situācijā, ne vēlāk kā 2 (divu) darba dienu laikā;
3.2.4.2. iepazīstas ar Pasūtītāja iesniegtās dokumentācijas saturu un pieņem lēmumu atlīdzību lietā vai rakstiskā veidā sagatavo un iesniedz Pasūtītājam konkrētus iebildumus attiecībā uz sākotnēji iesniegtās dokumentācijas saturu ne vēlāk kā 10 (desmit) darba dienu laikā;
3.2.4.3. iepazīstas ar Pasūtītāja papildus iesniegtās dokumentācijas saturu un veiktajiem labojumiem informācijā, atbilstoši Apdrošinātāja izvirzītajām prasībām, un pieņem lēmumu atlīdzību lietā ne vēlāk kā 10 (desmit) darba dienu laikā.”

	Apdrošināšanas līguma likuma 28. pants nosaka Apdrošinātāja tiesības pārbaudīt informāciju par apdrošinātā riska iestāšanos, proti, “(1) Lai pārliecinātos par apdrošinātā riska iestāšanos un zaudējumu apmēru, apdrošinātājam ir tiesības pārbaudīt tā saistību izpildei nepieciešamo informāciju saistībā ar apdrošināšanas līgumu, pieprasot ziņas no valsts un pašvaldības iestādēm vai citām personām, kuru rīcībā var būt šāda informācija.
(2) Ja apdrošinātā riska iestāšanās gadījumā nepieciešamā informācija satur personas veselības datus un ir nepieciešama lēmuma par apdrošināšanas atlīdzības izmaksu pieņemšanai, apdrošinātājs ir tiesīgs pieprasīt informāciju ārstniecības iestādēm un personām saskaņā ar Pacientu tiesību likumu. 
(3) Apdrošinātājs apdrošinātā riska iestāšanās gadījumā ir tiesīgs apstrādāt saskaņā ar šā likuma 7. panta pirmo un sesto daļu saņemto informāciju, kas satur personas veselības datus, ja šī informācija ir nepieciešama lēmuma pieņemšanai par apdrošināšanas atlīdzības izmaksu vai apdrošināšanas atlīdzības apmēra noteikšanu.
(4) Šā panta pirmajā un otrajā daļā noteikto informāciju nesniedz, ja šādas informācijas sniegšanu ierobežo Kriminālprocesa likums.”. 
Šī likuma 31. panta otrās daļas 1. punktā noteikts, ka “Apdrošinātājam nav tiesību bez pārliecināšanās par apdrošinātā riska iestāšanos un zaudējumu apmēru pieņemt lēmumu par apdrošināšanas atlīdzības izmaksu.”.
Savukārt, Pasūtītāja nolikuma 6. pielikuma “Līguma projekts” (turpmāk – Līgums) 3.2.4. punkta apakšpunktos noteikts sekojošais: “ 3.2.4.	Iestājoties apdrošināšanas gadījumam Apdrošinātājs:
3.2.4.1.	izskata Pasūtītāja pieteikumus par apdrošināšanas gadījuma iestāšanos, veic Pasūtītāja apdrošināmā nekustamā īpašuma apskati (ja nepieciešams) un sagatavo rakstisku pieprasījumu Pasūtītājam ar precīzu visas dokumentācijas sarakstu, kas nepieciešama izmaksu lietas izskatīšanai un lēmuma pieņemšanai par tālākajām darbībām konkrētajā situācijā, ne vēlāk kā 2 (divu) darba dienu laikā;
3.2.4.2.	iepazīstas ar Pasūtītāja iesniegtās dokumentācijas saturu un pieņem lēmumu par atlīdzības izmaksu vai rakstiskā veidā sagatavo un iesniedz Pasūtītājam konkrētus iebildumus attiecībā uz sākotnēji iesniegtās dokumentācijas saturu ne vēlāk kā 10 (desmit) darba dienu laikā;
3.2.4.3.	iepazītas ar Pasūtītāja papildus iesniegtās dokumentācijas saturu un veiktajiem labojumiem informācijā, atbilstoši Apdrošinātāja izvirzītajām prasībām, un pieņem lēmumu par atlīdzības izmaksu, ne vēlāk kā 10 (desmit) darba dienu laikā. Papildus dokumenti vai labojumi jau iepriekš iesniegtajos dokumentos var tikt pieprasīti tikai un vienīgi uz abpusējas vienošanās starp Pasūtītāju un Apdrošinātāju pamata.”.

Pasūtītājam nav saprotams kādā veidā Pasūtītājs ierobežo Apdrošinātāja tiesības, ja Apdrošinātājs:
1)  sagatavo rakstisku pieprasījumu Pasūtītājam ar precīzu visas dokumentācijas sarakstu, kas nepieciešama izmaksu lietas izskatīšanai un lēmuma pieņemšanai par tālākajām darbībām konkrētajā situācijā ( Līguma 3.2.4.1. apakšpunkts); 
2) rakstiskā veidā sagatavo un iesniedz Pasūtītājam konkrētus iebildumus attiecībā uz sākotnēji iesniegtās dokumentācijas saturu ( Līguma 3.2.4.2. apakšpunkts);
3) iepazītas ar Pasūtītāja papildus iesniegtās dokumentācijas saturu un veiktajiem labojumiem informācijā, atbilstoši Apdrošinātāja izvirzītajām prasībām, un pieņem lēmumu par atlīdzības izmaksu ( Līguma 3.2.4.3. apakšpunkts).
Secināms, ka tieši Apdrošinātājs ir tas kas nosaka precīzu dokumentu sarakstu, iesniedz Pasūtītājam konkrētus iebildumus attiecībā uz sākotnēji iesniegtās dokumentācijas saturu, izvērtē  papildus iesniegtās dokumentācijas saturu un veiktos labojumus informācijā, atbilstoši Apdrošinātāja izvirzītajām prasībām kas nepieciešama izmaksu lietas izskatīšanai un lēmuma pieņemšanai.


	
	[2] Lūdzam precizēt Līguma projekta 4.2. punktu, kas paredz, ka gadījumā, ja Apdrošinātājs nepilda Līguma 3.2.4. apakšpunktā noteiktās saistības, Apdrošinātājs maksā Pasūtītājam līgumsodu 0,5 % apmērā no kopējās apdrošināšanas prēmijas par katru nokavēto dienu.
Pretendenta ieskatā šāda līgumsoda redakcija būtu precizējama, ņemot vērā Civillikuma 1716. un 1717. pantu. Civillikuma 1716. pants paredz, ka līgumsods par saistības nepienācīgu izpildi vai neizpildīšanu īstā laikā var tikt noteikts pieaugošs, taču kopumā ne vairāk kā 10 % no pamatparāda vai galvenās saistības apmēra. Savukārt Civillikuma 1717. pants noteic, ka līgumsodam jābūt samērīgam un atbilstošam godīgai darījumu praksei.
Pašreizējā Līguma 4.2. punkta redakcijā līgumsods tiek aprēķināts no kopējās apdrošināšanas prēmijas, lai gan Apdrošinātāja galvenā saistība apdrošināšanas gadījuma iestāšanās gadījumā ir izvērtēt apdrošināšanas gadījumu un, ja pastāv apdrošināšanas atlīdzības izmaksas priekšnoteikumi, izmaksāt attiecīgo apdrošināšanas atlīdzību. Kopējā apdrošināšanas prēmija nav nedz Apdrošinātāja parāds Pasūtītājam, nedz konkrētā kavētā galvenā saistība. Tādēļ var veidoties situācija, kurā līgumsoda apmērs būtiski pārsniedz konkrētās kavētās apdrošināšanas atlīdzības summu vai ar kavējumu saistīto iespējamo seku apmēru, kas var neatbilst samērīguma principam un godīgai darījumu praksei.
Papildus lūdzam ņemt vērā, ka Līguma projektā pušu atbildība nav noteikta līdzvērtīgi. Saskaņā ar Līguma 4.1. punktu Pasūtītājam par apdrošināšanas prēmijas samaksas kavējumu paredzēts līgumsods 0,1 % apmērā no neapmaksātās summas par katru nokavēto dienu, savukārt Apdrošinātājam Līguma 4.2. punktā paredzēts līgumsods 0,5 % apmērā no visas kopējās apdrošināšanas prēmijas par katru nokavēto dienu. Šāda atšķirīga aprēķina bāze un atšķirīgs procentuālais apmērs rada nesamērīgu atbildības sadalījumu starp pusēm.
Ņemot vērā minēto, lūdzam izteikt Līguma 4.2.puntu šādā redakcijā:

“4.2. Ja Apdrošinātājs pēc tam, kad ir saņēmis visus apdrošināšanas gadījuma izvērtēšanai nepieciešamos dokumentus un ir pieņēmis lēmumu par apdrošināšanas atlīdzības izmaksu, savas vainas dēļ kavē apdrošināšanas atlīdzības izmaksu, Apdrošinātājs maksā Pasūtītājam līgumsodu 0,1 % apmērā no kavētās apdrošināšanas atlīdzības summas par katru nokavēto dienu, bet ne vairāk kā 10 % no kavētās apdrošināšanas atlīdzības summas.”
	Saskaņā ar konkursa nosacījumiem un Līguma projekta 1.1. punktu, iepirkuma priekšmets ir: “[..] Pasūtītāja īpašumā, valdījumā un pārvaldīšanā esošo nekustamo īpašumu apdrošināšanas aizsardzība.”. Kopumā tiek apdrošināti Pasūtītāja  nekustamie īpašumi par Apdrošinājuma summu 502 434 013,80 euro.  Pasūtītāja katra konkrētā objekta apdrošinājuma summa, kas būtu jāizmaksā apdrošinātājam iestājoties apdrošināšanas gadījumam ir noteikta nolikuma 5. pielikumā “Finanšu piedāvājums”.  
Pasūtītāja ieskatā ir samērīgi prasīt līgumsodu 0,5 % apmērā no kopējās apdrošināšanas prēmijas 114 572,17* euro , pretēji, 0,1 % no konkrētā objekta apdrošinājuma summas 4 435 200,00 euro (Administratīvā ēka Rīgā). Pirmā gadījumā līgumsods būtu  572,86 euro (pašreiz līguma projektā paredzētā kārtība), otrā gadījumā 4435,20 euro ( ja Pasūtītājs groza līguma projektu).


Ņemot vērā iepriekš minēto, grozījumiu iepirkuma līguma projektā netiks veikti.

*dati ņemti no spēkā esoša 2026.gada 24.septembra PAKALPOJUMA LĪGUMA Nr.IeM_NVA_2025/288-Pak par nekustamo īpašumu apdrošināšanu (iepirkuma identifikācijas numurs IeM NVA 2025/56, paredzams ka konkursa ietvaros % likme krasi nemainīsies.




